Derek Prince'i Teenistus
Pilguheit tulevikku - 1
Osa 3/3
Minu meelest on siin kõne all grupp noori mehi, ilmselt teismelisi,
võib-olla vanuses 15-18, sest siin ütleb:
nad ei ole rüvetanud end naistega.
Nad on end puhtana hoidnud.
Nad olid ka täiesti ausad - nende suus ei olnud valet.
Võin öelda, et peaksid väga kaua tänapäeva Iisraelis otsima,
et leida 144 tuhat, kes sellele kirjeldusele vastaksid.
Püha Vaim eraldab aina rohkem noori evangeeliumi kuulutama.
Hiinas on enamus edukatest evangelistidest alla 20aastased.
Räägitakse, et 25 tuhat hiinlast saab iga päev päästetud.
Näen pilti noortest Juudi poistest või meestest,
kes on Jumala poolt sõltumatult välja valitud ja
eraldatud tööks, milles oleks pidanud kogu Juudi rahvas osalema -
kuulutama head sõnumit Messiast.
See on mulle õnnistuseks.
Pärast seda ütleb Johannes: "Ma nägin teist inglit
keset taevast lendavat; sellel oli igavene evangeelium,
et kuulutada evangeeliumi neile, kes elavad ilmamaal.."
"Ja ta hüüdis suure häälega: "Kartke Jumalat ning ülistage teda."
Veel teine ingel järgnes talle, hüüdes: "Langenud, langenud on suur Paabel.."
Veel kolmas ingel järgnes neile, hüüdes suure häälega:
"Kui keegi kummardab metsalist ja tema kuju ning võtab tema märgi
oma otsaette või oma käe peale, siis ta saab juua Jumala raevu viina.."
Siis on seal hoiatus kohtumõistmise eest, mis tuleb kõigi peale,
kes metsalist kummardavad.
Mulle avaldab muljet, et tolleks hetkeks on
evangeeliumi kuulutamine inglite kätte usaldatud,
mida varem olnud pole.
Oletan, et olukord maa peal on muutunud nii tohutult korratuks
ja segaseks, et inimestele ei ole enam võimalik kuulutada,
nii et ajutiselt on antud see töö inglite kätte.
See on minu arvamus.
Nüüd vaatame maa kahte viimast lõikust.
Ilmutuse 14:14 "Ma nägin, ennäe: valge pilv, ning see,
kes istus pilvel, oli Inimese Poja sarnane, tal oli kuldpärg peas
ning vahe sirp käes. Ja üks teine ingel väljus templist,
hüüdes suure häälega sellele, kes istus pilvel:
"Hakka tööle oma sirbiga ning lõika, sest lõikustund on tulnud,
sest ilmamaa lõikus on juba küps." Kreeka keeles - "on kuiv",
teisisõnu, kui seda ära ei lõigata, läheb see kaotsi.
"Ja see, kes pilvel istus, pistis oma sirbi ilmamaa külge
ning ilmamaa lõigati paljaks."
Leian, et see on viimane suur halastuselõikus, päästelõikus.
Seejärel, nagu Iisraelis ongi, järgneb viljale viinamarjalõikus.
Viimast kohtumõistmist kirjeldatakse siin:
"Üks teine ingel väljus templist taevas ning temalgi oli vahe sirp.
Ja üks teine ingel, kellel oli meelevald tule üle, tuli altarist,
ning hõikas valju häälega sellele, kellel oli vahe sirp:
"Hakka tööle oma vaheda sirbiga ning lõika maha ilmamaa viinapuu kobarad,
sest selle marjad on küpsed!"
Jumal ei lõika enne, kuni viljad on küpsed.
"Ja ingel pistis oma sirbi ilmamaa külge ning lõikas paljaks
ilmamaa viinamäe ning viskas marjad Jumala raevu suurde surutõrde."
Mõistate mu aksenti siin, eks ole? Ameeriklased mõistavad mind valesti:
mõtlen sõna "wrath" (raev).
See suur viinamarjapress oli Jumala vihase kohtu veinipress
ülekohtuste vastu.
Siin ütleb: "Surutõrt sõtkuti väljaspool linna
(ilmselt Jeruusalemma) ning tõrrest voolas välja verd
hobuste valjastest saadik tuhat kuussada vagu maad."
See on umbes 296 km.
Neilt, kes prohveteeringuid vaimselt ja kujundlikult selgitavad,
küsin alati: kas see veri ülekantud tähenduses
või oli see päris veri? See on väga oluline vahe.
Mina usun, et see oli päris veri.
Jesaja 63 on väike lõik, mis on sellega otseselt seotud.
Jesaja 63:1-6 "Kes see on, kes tuleb Edomist,
erepunaste riietega Bosrast.."
Bosra oli Edomi üks peamine linn, Bosra tähendab viinamarjalõikust.
"..see silmapaistva kuuega, kes sammub oma jõukülluses?
"See olen mina, õiguse kuulutaja, võimas päästma!"
See on Messias. Siis küsitakse:
"Miks on su kuub punane ja riided nagu surutõrresõtkujal?"
Messia vastus on: "Mina sõtkusin surutõrt üksinda,
rahvaste hulgast ei olnud ükski minuga; mina sõtkusin neid vihas
ja tallasin raevus: nende verejoad pritsisid mu riiete peale
ja ma määrisin kogu oma kuue."
Piibli aegadel pandi veinipressis viinamarjad kivist auku ja
inimesed hüppasid nende peal üles-alla ja
seda tehes pritsis viinamarjamahl nende riietele.
Sellest see pilt.
"Mina sõtkusin neid vihas ja tallasin raevus:
nende verejoad pritsisid mu riiete peale ja ma määrisin kogu oma kuue.
Sest mul oli südames kättemaksupäev ja oli tulnud mu tasumisaasta
(ing - mu lunastatute aasta)."
Kättemaks Jumala vaenlaste vastu ja Jumala rahva lunastus.
"Ma vaatasin, aga aitajat ei olnud, imestasin, aga ükski ei toetanud;
siis aitas mind mu oma käsivars ja mulle oli toeks mu tuline viha.
Oma vihas ma tallasin maha rahvad, purustasin nad raevus
ja lasksin nende verejoad voolata maa peale."
Mul ei teki kahtlustki, et see kujutab Issandat ennast
tulemas kui rahvaste kohtumõistja ja tallumas jalge alla
oma rahva vaenlased.
Meie, kirikuinimesed, kipume unustama üht,
et Jeesus pole vaid Päästja, vaid Ta on ka Kohtumõistja.
Ta on sama ustav, võimekas ja põhjalik kohtumõistmises,
kui Ta on päästes.
Kõigil on valik - võid seista Ta ees kui Päästja ees
või Tema kui Kohtumõistja ees.
Kuid ühel või teisel moel seisavad lõpuks kõik Issanda Jeesuse ees.
Mina ei suudaks neid ettekuulutusi mitte kuidagi vaimulikuks teha.
Need on väga elavad kirjeldused tegelikest sündmustest maa peal.
Muuseas, kui uurid seda prohvetlikku sõna,
siis Edom on rahvus, millele kuulutatakse täielikku hävingut:
igavesti tõuseb Edomi suits.
Lähme edasi kolmanda pilguheitega,
millele panen nimeks "Iisraellased põgenevad kõrbesse".
Mäletate, Jeesus ütles: kui näete pühakojas hävituse koletist,
siis hakake minema, jookske, põgenege!
Loen seda veelkord, see on niivõrd oluline, Matteuse 24:15:
"Kui te siis näete pühakojas seisvat hävituse koletist..
..siis need, kes on Juudamaal, põgenegu mägedesse."
Siin ei öelda, millistesse mägedesse,
võid ise oma arvamuse kujundada.
Kuid Jeesus käsib põgeneda.
Sellel on ajalooline eellugu, sest Luuka 21,
hoia järg Matteuse 24 juures, ja vaata Luuka 21.
Rääkides Jeruusalemma hävingust, mis toimus Rooma vägede poolt
70. aastal pKr, küsiti Jeesuselt: mis on Su tuleku ja
Jeruusalemma hävingu kohta käiva ettekuulutuse täitumise tunnuseks?
Matteuse 24 sellele vastust ei anta, kuid Luuka 21 antakse.
Vastus on selline, Luuka 21:20 alates:
"Aga kui te näete Jeruusalemma sõjalaagreist piiratuna,
siis mõistke, et selle laastamine on lähedal.
Siis need, kes on Juudamaal, põgenegu mägedele,
ja need, kes on linnas, mingu välja, ja kes on maal, ärgu tulgu linna,
sest need on kättemaksupäevad, et kõik läheks täide,
mis on kirjutatud." Kelle kättemaks?
Jumala kättemaks. Kõik, mis on kuhu kirjutatud?
Pühakirja.
Kui tahad üht neist leida, loe 3 Moosese 26.
"Häda neile, kes on lapseootel, ja neile, kes imetavad neil päevil,
sest suur kitsikus tuleb maa peale.." Mis maa peale?
Iisraeli.
"..ja viha selle rahva vastu." Mis rahva? Juudi rahva.
"Ja nad langevad mõõgatera läbi ja nad viiakse vangi
kõigi rahvaste sekka, ja Jeruusalemm jääb paganatele tallata,
kuni paganate ajad saavad täis."
Mõistan seda nii, et see täitus 70. aastal pKr.
Rooma väed ründasid Vespasianuse juhtimisel Jeruusalemma,
piirasid selle sisse.
Siis sai Vespasianus teate, et ta on valitud keisriks.
Ta pidi minema tagasi Rooma oma tiitlit vastu võtma.
Ajutiselt taandas ta piiramise ja Rooma väed taganesid lühiajaks.
Need juudid Jeruusalemmas, kes Jeesust prohvetiks pidasid,
võtsid seda kui hoiatusmärki: põgenege, kui veel on võimalik!
Nad lahkusid. Need olidki Jeruusalemma messiaanlikud usklikud.
Ajaloos on kirjas, et nad läksid ida poole Jordanit,
Pela-nimelisse kohta ja jäid seal ellu.
Ülejäänud juudid, kes Jeesust ei tunnistanud,
jäid Jeruusalemma.
Tiitus, Vespasianuse lapsendatud poeg naasis, piiras linna uuesti sisse
ja ei taandanud seda enne, kuni kogu linn oli hävitatud ja
tempel lammutatud, nii et ükski kivi ei jäänud kivi peale.
Usun, et see oli selle ajastu algus 70. a pKr.
See, millest meie räägime Matteuses, on aga selle ajastu lõpp.
Kuid põhimõte on sama: et need, kes tunnevad Jeesust
ja aktsepteerivad Tema valitsust, kuuletuvad.
Need, kes ei tunnusta Ta valitsust, ilmselt ei kuuletu ja jäävad lõksu.
Jeesus ütleb: need, kes on Juudamaal, põgenegu mägedesse.
Ta ei ütle, millistesse mägedesse.
See on huvitav teema, mille üle spekuleerida, kuid ma ei tee seda.
Usun, et siin on veel paralleelkirjakoht Ilmutuse 12.
See on vaid minu arvamus, võin ka eksida.
Ilmutuse 12 algab väga elava kahekordse tunnustähega taevas:
"Suur tunnustäht sai nähtavaks taevas: naine, riietatud päikesesse,
ning kuu tema jalge all, ning pärg kaheteistkümnest tähest tema peas."
See on piibellik pilt Iisraelist, see läheb tagasi Joosepi unenäoni,
kui ta nägi Jaakobit ja Lead kui kuud ja päikest,
ja ta vendi kui tähti, kes tulid ja kummardasid teda.
See on otseselt sellega seotud.
"Ja ta oli lapseootel ning kisendas tuhudes ja piinles sünnitusvaludes.
Taevas sai nähtavaks teine tunnustäht, ennäe:
suur tulipunane lohe, kellel oli seitse pead ja kümme sarve ning
ta peadel seitse peaehet. Ta saba pühkis ära
kolmandiku taevatähti ning viskas need maa peale.
Ja lohe seisatas naise ees, kes oli sünnitamas,
et niipea kui ta on sünnitanud, süüa ära ta laps."
Siin on otsene vastuseis Iisraeli ja lohe s.o saatana vahel.
Paljud usuvad, et laps, kellele viidatakse, on Jeesus,
kuid mina ei usu seda.
Sest see ei sobi kokku kogu ajaplaaniga.
Pead ise otsustama.
Siin öeldakse: "Ja naine (Iisrael) tõi ilmale poeglapse,
kes karjasena hoiab raudsauaga kõiki paganaid.
See laps haarati Jumala ja ta trooni juurde."
See võib viidata Jeesusele, kuid see võib viidata ka
mis tahes Juudi valitsejale, kelle Tema määrab,
näiteks nagu vürst Hesekieli 40-48 peatükkides.
Jeesus ütleb küll varem Ilmutuses: kes on ustav,
sellele ma annan meelevalla paganate üle
ning ta hoiab neid kui karjane raudsauaga..
Muuseas Jeesus juhib mainitud aastatuhandel raudsauaga.
See ei olegi ainult üks armas ja meeldiv aeg.
Rahvad on ära teeninud selle, et neid juhitakse raudsauaga
ja nad saavad selle, mis on ära teeninud.
Jumal rakendab väga ranget autoriteeti.
Ilmutuse 12:6 ütleb: "Ja naine põgenes kõrbe,
kus tal oli ase, mille Jumal oli valmistanud,
et teda seal toidetaks tuhat kakssada kuuskümmend päeva."
Sellepärast ma ei usugi, et see Jeesuse kohta käib.
Sest see aeg on täpselt ajastu lõpul ja
seda mainitakse kolmel erineval viisil:
1260 päeva, 42 kuud ja 3,5 aastat.
Kui oled matemaatik, näitab see sulle,
et piibellik aasta on mitu päeva?
360 päeva.
Sellepärast on mul teatud ettevaatus kõigi nende arvutuste suhtes,
mis puudutavad aastat 2000.
Sest ma ei usu, et Jumal arvestab asju Gregoriuse kalendri järgi,
Tal on oma kalender.
See, mis meile tundub ülioluline aasta,
ei pruugi tegelikult olla ülioluline aasta.
Pange tähele, seda ajaperioodi mainitakse kolmel viisil:
1260 päeva, 42 kuud ja 3,5 aastat.
Kolm erinevat viisi sama perioodi märkimiseks.
Usun, et mis tahes viisil seda mainitakse,
räägitakse seal siiski samast perioodist.
See on periood, mil kaitstakse Iisraeli kõrbes saatana raevu eest.
Pean otsustama, kui kaugele täna lähme.
Ilmutuse 12:13-14 "Kui lohe nägi, et ta oli heidetud maa peale,
siis ta kiusas taga naist, kes oli toonud ilmale poeglapse.
Aga naisele anti kaks suure kotka tiiba, et ta lendaks kõrbesse paika,
kus teda toidetakse üks aeg ja kaks aega ja pool aega.."
Üks, kaks ja pool aastat - 3,5 aastat.
"..eemal mao palge eest."
Sellepärast ma ei saagi uskuda, et see laps oli Jeesus,
sest tol ajal ei toidetud Iisraeli kunagi 3,5 aastat,
vastupidi, Israel koges tohutut tagakiusu.
Meil on selline huvitav küsimus: kus seda naist - Iisraeli, hoiti.
Nagu ma mainisin, minu teada Piibel ei ütle seda.
Kuid on teatud viited kõrbele seoses ajaperioodiga
vahetult enne Iisraeli lõplikku taastamist.
Tahaksin vaadata kahte neist: esimene on Hoosea raamatus.
Need, kes on varem ka siin olnud, teate juba, kus Hoosea raamat on.
Hoosea 2:16 - naine seal on Iisrael, see ilmneb kontekstist.
"Seepärast, vaata, meelitan ma teda, viin ta kõrbe
ja räägin tema meele järgi (ing - lohutan)."
Räägin ta südamesse.
Jumalal on koht, kus Ta tegeleb Iisraeli jäägiga ja
räägib südamesse - see tähendab alati lohutust.
"Sealt alates annan ma temale ta viinamäed
ja lootuse ukseks Aakori oru." Nii et Jumal ütleb:
kõrbest toon ma ta tagasi ta pärandi juurde ja
Aakori orust, s.o hädast saab lootuse uks -
s.o heebrea keeles "petah tikva", mis on üks Tel Avivi linnaosa.
"Siis ta läheb sinna nagu oma nooruspäevil,
nagu siis, kui ta tuli Egiptusemaalt."
See on võrdlus Iisraeli vabastamisest Egiptusest.
"Sel päeval, ütleb Issand, sa hüüad mind: "Minu mees!"
ega hüüa mind enam: "Minu Baal (ing - valitseja)!""
Valitseja on "baali", abielumees on "ishi" - mu mees.
Teisisõnu, Iisrael astub täiesti uude suhtesse ja lähedusse Issandaga.
"Baal" tähendab "valitseja, isand",
see on heebrea keeles tavasõna abikaasa (mees) kohta.
Kuid Jumal ütleb, et mul ei saa olema selline suhe Iisraeliga.
Astun temaga suhtesse kui armastav abikaasa.
Nüüd tuleb viimane kirjakoht, olge minuga kannatlikud.
Hesekiel 20:32-38, see on kõik seotud sellega,
kuidas Jumal tegeleb Iisraeliga.
Hesekiel 20:32, Jumal räägib Juudi rahvaga:
"Ja see, mis teile on meelde tulnud, ei sünni iialgi, see, mis te ütlete:
"Olgem paganate sarnased, muude maade suguvõsade sarnased,
teenides puud ja kivi!" Mis oli Juudi rahva siht tol ajal
ühe kuulsa sõnaga?
Sulandumine.
Peaminister Rabin ütles just seda esimesel ametisoleku päeval:
oleme rahvas nagu iga teine.
Eemaldume sellest eriliselt valitud ja eraldatud rahva positsioonist,
sest see on meile 2000 aastat vaid vaeva põhjustanud.
Mõistan täiesti sellist reaktsiooni.
Kuid Jumal ütleb, et asjad ei lähe nii nagu teie plaanisite,
see ei lähe nii.
See kirjakoht näitab, et selline suhtumine ärgitab üles Jumala viha.
Jumal ütleb: see ei sünni iialgi. Jumal jätkab salmis 33:
"Nii tõesti kui ma elan, ütleb Issand Jumal,
tahan ma teid tõepoolest valitseda vägeva käe ja
väljasirutatud käsivarrega ning väljavalatud tulise vihaga.
"Ja ma toon teid ära rahvaste seast ja kogun teid maadest,
kuhu teid on pillutatud, vägeva käe ja väljasirutatud käsivarrega
ning tulise vihaga. Ja ma viin teid rahvaste kõrbe.."
Jällegi, mis kõrbega on tegu? "Ja ma viin teid rahvaste kõrbe
ning käin seal teiega kohut pale palge vastu."
Tegelen teiega näost näkku selles konkreetses määratud paigas.
"Nii nagu ma käisin kohut teie vanematega Egiptuse kõrbes,
nõnda ma käin kohut teiega, ütleb Issand Jumal."
Hesekiel ütleb samuti kui Hoosea, et see saab olema väga sarnane
Iisraeli vabastusega Egiptusest.
Siis ütleb Jumal: "Ma lasen teid läbi käia vitsa alt
ja viin teid lepingusidemesse."
Teate, et võrdpilt vitsa alt läbikäimise kohta on
see kui karjane luges oma lambaid, kui nad tagasi aeda tulid.
Kui iga lammas tuli, langetas ta vitsa,
vaatas, kas see oli tema lammas ja lasi siis aeda sisse.
Jumal ütleb: niimoodi tegelen teiega, iisraellased -
kontrollin teid igaüht üle enne, kui ma teid aeda siis lasen.
Ainult need, kes tõesti Mulle kuuluvad, tulevad sisse.
Siis Ta ütleb: viin teid lepingusidemesse -
toon teid tagasi lepingusuhtesse Minuga.
Oleme liidetud siis üksteisega lepingusidemes.
Siis Ta ütleb midagi, mida ma väga selgitada ei tahaks:
"Ma eraldan teie seast vastupanijad ja minu vastu ülesastujad:
ma toon nad välja maalt, kus nad asuvad,
aga Iisraeli maale nad ei tule; ja te saate tunda, et mina olen Issand."
See on üks korduv lause Hesekielis.
"Ja te saate tunda, et mina olen Issand."
Näen siin järjepidevat pilti ühel teatud perioodil,
kus antikristus on ette võtnud hävitada kõik juudid.
Valitud jääk, kes kuuletub Jeesusele, põgeneb kohta,
mida ei avaldata. Ma ei tea, mis koht see on.
Mul on selline tunne, et see võib olla Negevi kõrb.
Umbes 20 aastat tagasi reisisime oma esimese naisega läbi Negevi
koos ühe juudist usklikuga.
Kui sealt läbi sõitsime, siis tunnetasin nii tugevalt,
et sel kohal on oma eesmärk, mis pole veel täitunud.
Kuid see oli täiesti subjektiivne tunne, see on kõik.
Kuid mis tahes juhtub, Jumal toob Iisraeli tagasi läbi kõrbe
lepingusuhtesse iseendaga seal maal.
See oli kolmas pilguheide.
Kordan need veel üle. Ja siis jääb veel viis homseks.
Hazak v'ematz! Ole vahva ja tugev!
Juudi rahvas ütleb seda iga kord, kui nad ühe Piibli raamatu lõpetavad.
Pead olema vahva ja tugev, mul on veel viis pilguheidet jagada.
Kordan veel need kolm, mida juba vaatasime.
Erakordse viletsuse periood - 144 tuhat noort Juudi meest,
kes on pitseriga kinnitatud olema Jumala saadikud.
Iisrael põgeneb ühiselt kõrbesse, neid hoitakse seal 3,5 aastat,
Jumal räägib nendega, arveldab nendega ja toob nad välja
nende oma maale ja annab neile Aakori oru,
s.o hädaoru lootuseukseks. Aamen.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik